«Արմենպրես»-ի փոխանցմամբ՝ ցանցը համախմբել է ԱՄՆ-ի, Մեծ Բրիտանիայի, Ռուսաստանի, Կիպրոսի 18 ձեռնարկատերերի, ովքեր պատրաստվում են ֆինանսական միջոցներից զատ ցուցաբերել նաև խորհրդատվական օժանդակություն, հանդես գալ որպես մենթոր և ուղղորդել անհրաժեշտ կապերի հաստատման հարցում: Ոչ ֆորմալ ցանցը ստեղծվել է Հայաստանի գիտության և տեխնոլոգիաների հիմնադրամի (FAST) նախաձեռնությամբ: «Մենք ցանկանում ենք Հայաստանում ստեղծել մթնոլորտ, որտեղ գաղափար ունեցող երիտասարդ ձեռնարկատերը կգտնի ֆինանսավորում: Մենք կարող ենք նրանց օգնել ոչ միայն ֆինանսական միջոցներով, այլև մեր գիտելիքներով: Այդ 18 անձինք հարուստ փորձ ունեն ներդրումների, բանկային գործունեության և բիզնեսի մեջ»,-ասաց ցանցի (STAN) համահիմնադիր Իգոր Խալաթյանը: